Návrh
na odplatný prevod správy k spoluvlastníckemu podielu na nehnuteľnostiach

Miesto: 	Košice, Štefánikova ul. č. 4, k.ú. Košice- Stredné Mesto
Kataster: 	Košice
Vlastníci: 	Slovenská republika v 1/2 – v správe Fondu detí a mládeže
	     	Mesto Košice v 1/2

1.	Nehnuteľnosti:
nehnuteľnosti a pozemky sa nachádzajú v intraviláne mesta Košice 1, k.ú. Stredné Mesto v blízkosti centra mesta a hlavnej ulice v strednej časti mesta Košíc. Prístup k budove je z miestnej komunikácie zo Štefánikovej ulice. Sú zapísané na liste vlastníctva č. 10179 u Katastrálneho úradu v Košiciach, správa katastra Košice I. ako parc. č. 984/2 – zastavaná plocha o výmere 252 m² a parc. č. 985- zastavaná plocha o výmere 501 m², budova je na parc.č. 985 a má pridelené súpisné číslo 902. Nehnuteľnosti sú v podielovom spoluvlastníctve Mesta Košice v 1/2 a  v 1/2 SR- Fond detí a mládeže.
Budova je využívaná toho času ako objekt pre kultúrny rozvoj a čiastočne pre administratívu divadla Romathan. Ide o secesný dom postavený v roku 1902 pôdorysného  tvaru „U“ so štyrmi nadzemnými a jedným podzemným podlažím. na juhozápadnej strane má uličný objekt krátke dvorové krídlo. Uprostred dvorovej fasády vybieha časť budovy pravouhlého schodiskového rizalitu, v ktorom je umiestnené schodisko, vertikálne prepájajúce objekt z podzemného podlažia po krov a vertikálne prepájajúce obidve polovice domu vstupmi na pavlač vo všetkých nadzemných podlažiach. Objekt je postavený z tehál, strecha je sedlová, krytina je z pozinkovaného plechu, čiastočne zastrešená betónovou krytinou.
Budova je zaevidovaná v Ústrednom zozname kultúrnych pamiatok SR pod č. 1334/1 a nachádza sa na území Mestskej pamiatkovej rezervácie Košice.

2.	Spôsob prevodu správy majetku:
-	prevod správy k spoluvlastníckemu podielu na základe uznesenia vlády SR vopred určenému nadobúdajúcemu
-	Mesto Košice ako druhý podielový spoluvlastník si v zmysle § 140 Občianskeho zákonníka neuplatnilo svoje zákonné predkupné právo a udelilo súhlas s prevodom správy k spoluvlastníckemu podielu vopred určenému nadobúdajúcemu

3.	Účtovná hodnota majetku evidovaného vo Fonde detí a mládeže k 31.1.2002:
budova				1,958.715,-Sk
pozemok			   	   301.200,-Sk
účtovná hodnota spolu		2,259.915,-Sk

4.	Cena nehnuteľností stanovená znaleckým posudkom v celosti:
budova				2,987.128,64 Sk
vonkajšie úpravy			     11.131,25 Sk
ploty				       2.933,51 Sk
pozemky				   662.640,00 Sk

cena nehnuteľností zistená znalcom zaokrúhlene: 	3,663.830,-Sk 
slovom: trimiliónyšesťstošesťdesiattritisícosemstotridsať slovenských korún
z toho 1/2 nehnuteľností v správe Fondu detí a mládeže: 	1,831.915,-Sk
slovom: jedenmiliónosemstotridsaťjedentisícdeväťstopätnásť slovenských korún

5.	Cena za prevod správy:
Cena za prevod správy k 1/2 spoluvlastníckemu podielu je 3,122.000,-Sk 
(slovom: trimiliónystodvadsaťdvatisíc slovenských korún) 

6.	Spôsob výberu nadobúdajúceho:
Nadobúdajúci bol vybraný Radou Fondu detí a mládeže.

7.	Nadobúdajúci:
Divadlo Romathan 
Sídlo: Štefánikova 4, 040 01 Košice 
IČO: 31 297 871 
zriadené Krajským úradom v Košiciach na základe rozhodnutia č. 99/02989-6 zo dňa 26.3.1999.

8.	Platobné podmienky a ich zabezpečenie:
Cenu za prevod správy zaplatí nadobúdajúci v celej výške do 5 dní odo dňa podpísania  zmluvy o odplatnom prevode správy, a to bankovým prevodom na účet FDaM. Úhrada  ceny je zabezpečená zmluvou o budúcej zmluve o odplatnom prevode správy uzatvorenej medzi Fondom detí a mládeže, zast. Mgr. Martinom Kuglom- predsedom Rady FDaM a Mgr. Rastislavom Dikantom- podpredsedom Rady FDaM ako budúcim prevádzajúcim a budúcim nadobúdajúcim Slovenská republika- Divadlo Romathan zastúpené Karolom Adamom- riaditeľom dňa 27.2.2002. 

9.	Ďalšie podmienky prevodu správy:
Zmluvné strany sa zaväzujú do 15 dní od doručenia vlády SR, ktorým bude odsúhlasený prevod správy k spoluvlastníckemu podielu na nehnuteľnostiach uzatvoriť zmluvu o odplatnom prevode správy, podľa ktorej FDaM ako prevádzajúci odplatne prevedie správu k spoluvlastníckemu podielu za dohodnutú cenu. Prevádzajúci podá návrh na vklad vlastníckeho práva až po zaplatení ceny v celej výške. Nadobúdajúci sa zaväzuje najneskôr do 30 dní odo dňa povolenia vkladu vlastníckeho práva oznámiť ústrednej organizácii štátnej pamiatkovej starostlivosti zmenu správy kultúrnej pamiatky.

Priebeh verejného výberového konania

1.	Zverejnenie popisu nehnuteľností a podmienok predaja:
Na predaj spoluvlastníckeho podielu na nehnuteľnostiach bolo vyhlásené výberové konanie, ktoré bolo začaté dňa 9.11.2001 a ukončené dňa 23.11.2001.  Informácie o výberovom konaní boli zverejnené v denníku SME a Košickom Korzárovi. Otváranie obálok sa uskutočnilo za prítomnosti notárky dňa 29.11.2001.

2.	Kritériá výberu:
Pri výbere nadobúdajúceho rozhodovala najvyššia ponúknutá cena.

3.	Záujemcovia:
Do výberového konania doručili svoje ponuky títo záujemcovia:
1.	JUDr. Tomáš Tajták, Budimír 044 43 bez udania cenovej ponuky
2.	Ing. Igor Hudák, Śafárikova 9, 040 11 Košice, cenová ponuka 3,122.000,-Sk

4.   Vyhodnotenie výberového konania
Na vyhodnotení výberového konania, ktoré sa uskutočnilo dňa 11.12.2001 Rada Fondu detí a mládeže konštatovala, že víťazom výberového konania sa stal Ing. Igor Hudák s tým, že bolo potrebné najskôr spoluvlastnícky podiel v zmysle ustanovenia § 140 Občianskeho zákonníka ponúknuť na kúpu druhému spoluvlastníkovi nehnuteľnosti- Mestu Košice a požiadať ho o vyjadrenie, či si uplatňuje svoje zákonné predkupné právo. Listom zo dňa 5.2.2002 sa Mesto Košice vyjadrilo tak, že si neuplatňuje svoje zákonné predkupné právo za podmienky uskutočnenia prevodu tohoto spoluvlastníckeho podielu SR- Fondu detí a mládeže pre Divadlo Romathan, Štefánikova 4, Košice, ktoré užíva tieto priestory od roku 1992. V prospech odpredaja Divadlu Romathan sa vyslovilo aj Ministersto kultúry SR a kancelária podpredsedu vlády pre ľudské a menšinové práva a regionálny rozvoj. Dňa 5.2.2002 Rada Fondu detí a mládeže v zmysle čl. III. ods. 2 podmienok výberového konania zrušila výsledky výberového konania na predaj spoluvlastníckeho podielu (uznesenie č. 330/2001 zo dňa 11.12.2001). Vzhľadom k tomu, že Divadlo Romathan je štátnou rozpočtovou organizáciou zriadenou rozhodnutím Krajského úradu v Košiciach č. 99/02989-6 zo dňa 26.3.1999 je nadobúdajúcim Slovenská republika a tým sa neprevádza vlastníctvo majetku štátu, ale správa majetku štátu na iného správcu majetku štátu. Rada FDaM tak schválila zmluvu o budúcej zmluve o odplatnom prevode správy s Divadlom Romathan na prevod správy k  tomuto spoluvlastníckemu podielu na vyššieuvedených nehnuteľnostiach za cenu vo výške 3,122.000,-Sk.

4.   Zdôvodnenie ceny:
Cena ponúknutá Divadlom Romathan zodpovedá cenovej ponuke záujemcu vo výberovom konaní, ktorý ponúkol najvyššiu cenovú ponuku.